Avainsanat

Tiivistelmä



Avainsanat

1 Palvelujen tarjoamisen vapaus - Perustamissopimuksen määräykset - Soveltamisala - Soveltamisalan rajoittamisen perusteet - Ulkomaalaisuus - Palvelun tarjoaja on sijoittautunut johonkin toiseen jäsenvaltioon kuin siihen, jossa palvelut tarjotaan

(EY:n perustamissopimuksen 59 artikla)

2 Palvelujen tarjoamisen vapaus - Rajoitukset - Kielto - Ulottuvuus - Erotuksetta sovellettavat toimenpiteet - Jäsenvaltion lainsäädäntö, jonka mukaan sellaisten matkailu- ja matkatoimistojen, jotka järjestävät kyseisessä valtiossa matkailuohjelmia turisteille, sekä sellaisten matkaoppaiden, joilla on lupa harjoittaa ammattiaan kyseisessä jäsenvaltiossa, välistä suhdetta on välttämättä pidettävä työsopimussuhteena - Lainsäädäntö, jota ei voida hyväksyä

(EY:n perustamissopimuksen 59 artikla)

3 Palvelujen tarjoamisen vapaus - Yleisellä edulla perustellut rajoitukset - Hyväksyttävyys - Edellytykset

(EY:n perustamissopimuksen 59 artikla)

4 Palvelujen tarjoamisen vapaus - Rajoitukset - Jäsenvaltion lainsäädäntö, jonka mukaan sellaisten matkailu- ja matkatoimistojen, jotka järjestävät kyseisessä valtiossa matkailuohjelmia turisteille, sekä sellaisten matkaoppaiden, joilla on lupa harjoittaa ammattiaan kyseisessä jäsenvaltiossa, välistä suhdetta on välttämättä pidettävä työsopimussuhteena - Yleisellä edulla perusteleminen - Työrauhan säilyttäminen - Toimenpide, jolla tavoitellaan taloudellista päämäärää, ei ole perusteltu - Toimenpide ei ole tarpeellinen

(EY:n perustamissopimuksen 59 artikla)

Tiivistelmä

5 Perustamissopimuksen 59 artikla soveltuu paitsi silloin, kun palvelujen tarjoaja ja niiden vastaanottaja ovat sijoittautuneet eri jäsenvaltioihin, myös aina silloin, kun palvelujen tarjoaja tarjoaa palveluja jonkin toisen jäsenvaltion alueella kuin sen jäsenvaltion, johon hän on sijoittautunut, minne tahansa näiden palvelujen vastaanottajat ovat sijoittautuneetkaan.

6 Perustamissopimuksen 59 artiklassa edellytetään palvelujen tarjoajien kansalaisuuteen perustuvan syrjinnän poistamisen lisäksi myös kaikkien rajoitusten poistamista, vaikka niitä sovellettaisiin erotuksetta sekä sellaisiin palvelujen tarjoajiin, jotka ovat kyseisen jäsenvaltion kansalaisia, että sellaisiin, jotka ovat muiden jäsenvaltioiden kansalaisia, kun rajoitus voi estää sellaista palvelujen tarjoajaa, joka on sijoittautunut johonkin toiseen jäsenvaltioon, jossa hän laillisesti tarjoaa vastaavia palveluja, harjoittamasta toimintaansa tai kun se voi muuten haitata tällaista toimintaa.

Perustamissopimuksen 59 artiklassa tarkoitettuna rajoituksena on näin ollen pidettävä sellaista jäsenvaltion lainsäädäntöä, jonka mukaan osapuolten välistä suhdetta on välttämättä pidettävä oikeudelliselta muodoltaan työsopimussuhteena ja jonka vuoksi matkailu- ja matkatoimistot, minne tahansa ne ovat sijoittautuneetkaan, eivät voi tehdä tässä jäsenvaltiossa tarjoamiensa matkailuohjelmien toteuttamiseksi sopimusta palvelujen tarjoamisesta sellaisen matkaoppaan kanssa, jolla on lupa harjoittaa ammattiaan tässä jäsenvaltiossa ja joka on kotoisin jostain toisesta jäsenvaltiosta, koska kyseisen lainsäädännön vuoksi sellaisella matkaoppaalla, joka on kotoisin jostain toisesta jäsenvaltiosta, ei ole oikeuttaa harjoittaa toimintaansa itsenäisenä ammatinharjoittajana ensiksi mainitussa jäsenvaltiossa.

7 Palvelujen tarjoamisen vapautta voidaan perustamissopimuksen yhtenä perustavanlaatuisena periaatteena rajoittaa vain sellaisilla säännöksillä, jotka ovat perusteltuja yleistä etua koskevien pakottavien syiden vuoksi ja joita sovelletaan kaikkiin henkilöihin tai yrityksiin, jotka harjoittavat toimintaa sen valtion alueella, jossa palvelut vastaanotetaan. Erityisesti on niin, että rajoitusten on oltava asianmukaisia niillä tavoiteltavan päämäärän saavuttamisen varmistamiseksi eivätkä ne saa mennä pidemmälle kuin on tarpeen tämän päämäärän saavuttamiseksi.

8 Sellainen jäsenvaltion lainsäädäntö, jonka mukaan osapuolten välistä suhdetta on oikeudelliselta muodoltaan välttämättä pidettävä työsopimussuhteena ja jonka mukaan matkailu- ja matkatoimistot, minne tahansa ne ovat sijoittautuneetkaan, eivät voi tehdä tässä jäsenvaltiossa tarjoamiensa matkailuohjelmien toteuttamiseksi sopimusta palvelujen tarjoamisesta sellaisen matkaoppaan kanssa, jolla on lupa harjoittaa ammattiaan tässä jäsenvaltiossa ja joka on kotoisin jostain toisesta jäsenvaltiosta, ei voi olla perusteltu työrauhan säilyttämiseen liittyvien yleistä etua koskevien pakottavien syiden vuoksi, koska kyseinen lainsäädäntö on annettu matkaoppaiden sekä matkailu- ja matkatoimistojen välillä olevien työehtoriitojen ratkaisemiseksi ja sen välttämiseksi, ettei matkailu - ja siten myös maan talous - joudu kärsimään näiden työriitojen kielteisistä seurauksista, ja koska sillä siten tavoitellaan taloudellista päämäärää ja koska on osoittautunut, ettei työrauhan säilyttämiseksi ole tarpeen rajoittaa muista jäsenvaltioista kotoisin olevien matkaoppaiden itsenäistä ammatinharjoittamista matkailu- ja matkatoimistojen tarjoaminen matkailuohjelmien toteuttamisen yhteydessä.